33. schôdza NR SR - 1.deň - B. popoludní
Dátum: 2025-03-25
Poslanec: Hargaš, Ján (PS)
Druh vystúpenia: Vystúpenie v rozprave

57. Ďakujem veľmi pekne za slovo, pán predsedajúci. Mrzí ma, že tu nemám pána Rašiho, lebo chcel som ho teda aj touto cestou privítať, pogratulovať mu, že sa teda dočkal na tej čakačke aj tohto slávnostného dňa, keď teda príde na voľbu, či už dnes, alebo zajtra, predsedu Národnej rady. Neviem, či negratulujem predčasne, veď uvidíme. V tejto koalícii už je všetko možné, pri tajných voľbách dupľom. Ale je to taká dobrá príležitosť možno si aj zosumarizovať to pôsobenie pána Rašiho na ministerstve investícií, keďže je to ministerstvo, na ktorom som pôsobil aj ja, tak budem sa venovať aj tej agende, ktorej som sa venoval aj ja. Zhodou okolností s pánom Rašim sme pôsobili na tomto ministerstve približne rovnaký čas. Ja som tam bol 18 mesiacov vo funkcii štátneho tajomníka, pán Raši plus-mínus tiež nejakých 17, ak to dobre počítam, takže môžme si to porovnať. Skúsim to nejak tak zosumarizovať. No, najväčšou agendou tohto ministerstva sú eurofondy, to sa asi zhodneme. Ja osobne si myslím, že pán Raši tak trochu uteká od zodpovednosti. Tento rok nad nami visí taký Damoklov meč, pretože na konci roka musíme mať vyčerpané z nového programového obdobia 1,5 mld. eur. Do tohto cieľu nám chýba ešte približne 800 mil. eur. A budem teda vecný v tejto rozprave, tak aj ocením, ocením, že to čerpanie sa rozbehlo v tých posledných mesiacoch, naozaj čerpáme dobrým tempom. Otázka je, či nám to tempo vydrží do konca roka, pretože ak by nám nevydržalo, tak čo sa stane? Že my o tie peniaze reálne prídeme. To je takých pár momentov v tom eurofondovom období, keď Komisia vyhodnocuje nejaké záväzky, ktoré sme im dali a jeden z tých záväzkov je, že do konca tohto roka bude vyčerpaných 1,5 miliardy. Čiže, chýba nám 800 mil., aby sme tento cieľ splnili. Máme na to deväť mesiacov. Deväť mesiacov na 800 miliónov. Čiže neprepadnú peniaze, ak budeme čerpať naozaj tým tempom približne tých 80 až 100 mil. eur mesačne, čo je pomerne rýchle tempo. Takže nezávidím pánovi novému ministrovi Migaľovi a tak trochu si myslím, že pán Raši je rád, že toto bremeno mu z pliec spadlo. Najmä preto, že ešte minulý rok to vyzeralo naozaj veľmi-veľmi smutne. Boli sme vo fáze obdobia, keď naozaj to dôležité bolo vypisovanie nových výziev. Pre tých, čo nesledujú eurofondy každý deň, čo teda predpokladám, že väčšina ľudí, tak ten mechanizmus funguje tak, že na začiatku toho programového obdobia je dôležité vypísať výzvy. Na tie výzvy sa prihlásia žiadatelia. Potom sa s nimi podpíšu zmluvy a potom sa už môžu financovať tie projekty. No a na začiatku, teda niekde v polke minulého roka to bolo veľmi smutné, pretože v tejto fáze vypisovania výziev si táto vláda dala nejaké ciele, že koľko tých výziev a v akom objeme chce vypísať a v septembri minulého roka vláda predložila, teda pán minister predložil na vládu materiál, v ktorom vlastne priznával, že oni vlastné ciele splnili na polovicu. Mali nejaký cieľ, koľko výziev majú mať vypísaných, v septembri to bola polovica z toho cieľa. To je smutné. Následne čo sa udialo, pretože tieto eurofondové vlády sú každý kvartál, tak pán minister už potom prestal nosiť tieto materiály na vládu. Chytré. Pretože chápem, že reportovať takéto čísla nie je, nie je pozitívne. Takže už sme sa potom nevedeli vlastne dozvedieť, že nakoľko vláda plní tie svoje ciele, pretože ak ich plnila podobným tempom, že na polovicu, tak pán Migaľ bude mať setsakramentský problém. Pretože dobehnúť to čerpanie, ak nemáte vypísané výzvy, bude preňho naozaj, naozaj jedna veľká, veľká výzva. Čiže toľko k eurofondom. Nečudujem sa, že pán Raši nechce mať na pleciach ten tlak 800 mil. a radšej teda chce ísť sem medzi nás do parlamentu predsedať. Takže ja to hodnotím tak, že trošku uchádza od tejto zodpovednosti. A to teda hovorím s tým, že som teda pochválil to aktuálne, aktuálne tempo čerpania, len teda úplne neverím tomu, že nám vydrží celý rok, čo teda môže viesť k tomu, že prídeme o nejaké milióny. No a teraz tá téma, ktorá mi je srdcu blízka, informatizácia. Dôležitá téma. Na začiatku tohto volebného obdobia sme mali niečo, čo sa volá programové vyhlásenie vlády. Možno si viacerí pamätáte, že taký dokument tu existuje. To je vlastne vláda povie, čo by chcela dosiahnuť za štyri roky, keď bude pri moci. Má aj nejaké ciele v oblasti informatizácie. Konkrétne ich má jedenásť. Keď som si teda prečítal, lebo je tam veľa aj takej analytickej omáčky, by som povedal. Prečítal som si to pozorne, keď som z toho vyextrahoval, že čo sú tie záväzky, tak ich tam je jedenásť. Jedenásť záväzkov. Ja som tak zachytil, pred dvoma dňami myslím, že pán Raši sa nechal počuť, že v informatizácii za ten rok a pol splnil dve tretiny týchto záväzkov. Dve tretiny. Čiže z jedenásť dve tretiny, to je nejak niečo menej ako osem. Malo by to byť niekde medzi sedem a osem, ak správne počítam. Buďme štedrí, sedem. Nech to je teda, nech to je teda sedem. No tak ja by som sa chcel spýtať, nie je tu, ale mohol by nám povedať, že ktorých sedem záväzkov teda je splnených z toho programového vyhlásenia. Lebo ja som si ho prečítal, pozrel som si ho a ja tam tých sedem nejak, ako rátam, tak rátam, prepáčte, pán predsedajúci, dám si takto notebook (rečník si vyložil notebook na okraj rečníckeho pultu), lebo na to nevidím, ale nemám žiadne nálepky, takže malo by to byť snáď v poriadku pre každého. Ja som teda pozeral tie ciele, tých jedenásť, veľmi rýchlo to prebehnem. A keď niekto eviduje tento cieľ za splnený, tak, prosím, zakričte, dajte mi vedieť, lebo ja nechcem byť veľmi teda neférový voči pánovi Rašimu. Ten prvý cieľ, že vláda navrhne opatrenie na preplatenie internetových služieb, ktoré umožnia rodinám, ktoré sú dnes ohrozené chudobou, sa zapojiť do digitálneho sveta, tak teda a tak ďalej a tak ďalej. Ja také opatrenie neevidujem. Čiže to si škrtám, hej, to je beriem, že nesplnené. Ďalší cieľ je, že vláda bude podporovať implementáciu overených riešení, štandardizáciu a tak ďalej a tak ďalej, že, inými slovami, že nebudeme si kupovať zákazkový vývoj, inými slovami, že keď už je na svete niečo vymyslené a je to nejaký produkt, tak radšej si kúpme ten produkt a nebudeme si kupovať zákazkový vývoj. No nie je to úplne tak po tom roku a pol. Po tom roku, odišiel nám pán predsedajúci, sa to ťažko počúva. (Reakcia poslanca Pročka z pléna.) Pán Pročko, prečo také robíte, že nám rozplakávate predsedajúcich? Nevadí, ja budem pokračovať aj bez pána predsedajúceho. Možno si išiel premyslieť, ako bude hlasovať v tajnej voľbe. No, čiže vláda bude podporovať implementáciu overených riešení, krabicových riešení, nie zákazkový vývoj, no nie je tomu tak, kolegovia. Za ten rok a pol naozaj si vláda a ministerstvá kupujú kopec zákazkového, zákazkového vývoja, vôbec nekupujeme nejaké štandardizované krabicové riešenia. Jednoducho zase sa to vrátilo do starých koľají, kde sa všetko robí na zákazku. Ďalší cieľ, trojka. Projekty rozšírenia pevného, vláda bude podporovať projekty rozšírenia pevného širokopásmového pripojenia. Tiež neevidujem, že by niečo takéto sa nejakým zásadným spôsobom vyriešilo. Ak niekto evidujete, dajte mi vedieť, prosím. Ďalší cieľ. Využívanie centrálnych spoločných blokov, centralizáciu a redundanciu štátnych dátových centier sa bude teda vláda snažiť nejakým spôsobom obmedziť. Ja neevidujem, že by sa takéto niečo dialo, že by sme využívali centrálne bloky. Poviem aj jeden konkrétny príklad. Napríklad tu máme taký centralizovaný systém, ja sa tomu budem venovať na ďalšej schôdzi. Máme tu centrálny systém, vďaka ktorému by štát mal doručovať ľuďom elektronicky zásielky, ak majú zriadenú elektronickú schránku. Ono sa to volá že centrálne úradné doručovanie, CÚD. Je to dobrá vec. Šetrí to peniaze, lebo teda logika je taká, že ak máte zriadenú elektronickú schránku na slovensko.sk, tak by vám úrady nemali posielať žlté papieriky, ale mali by s vami komunikovať elektronicky. No, ja schránku na slovensko.sk mám a nedávno som si bol na pošte prevziať 25 papierových zásielok z katastrov. Som písal katastrom infožiadosť, tak som dostal 25 odpovedí naspäť papierovo. Dovolím si tvrdiť, že tento šľachetný cieľ využívať centrálne úradné doručovanie nefunguje. A podľa mňa to je veľká škoda, pretože aj tí ľudia, ktorí hovoria, že ja chcem so štátom komunikovať elektronicky, tak aj týchto ľudí štát naďalej otravuje žltými papierikmi. A to je niečo, čo sa za rok a pol podľa mňa dalo nejakým spôsobom posunúť, posunúť ďalej. Koniec koncov šéfom NASES-u, ktorý má tento systém na starosti, je bývalý riaditeľ pošty, takže pozná to veľmi dobre, tento systém, a myslím, že by s tým mohol vedieť nejak, nejak pohnúť. No, čiže tiež by som nepovedal, že splnený cieľ, ale dobre, idem ďalej. Vláda bude podporovať dokončenie implementácie životných situácií. To je taká moja srdcovka, musím vám povedať. Lebo to je niečo, čo sme rozbiehali cez plán obnovy. Pointa toho projektu je, že aby vláda nerobila systémy podľa nejakých svojich agend, že čo teda my úrady robíme, ale aby sa na tie služby pozerala z pohľadu občana. Čo občan potrebuje, keď sa vám narodí dieťa, čo potrebujete, aby to bolo čo najjednoduchšie, a nepozerať sa na to z tej úradnej, z tej úradnej optiky. Veľmi pekný projekt, no za ten rok a pol je zimplementovaných nula životných situácií. Do konca roku ´26, do polky roku ´26 z plánu obnovy ich má byť zimplementovaných 16, ak si správne pamätám, plus dve náhradné tam máme, ale stále sme na nule. A mrzí ma to, pretože viem, že na tom robia šikovní ľudia, kvalitní ľudia, ale, žiaľ, nemôžme povedať, že tento cieľ by bol splnený. Cieľ 6, už sme v polke. Mobilná identita. Vláda bude podporovať zavedenie mobilnej identity na báze európskych, európskych systémov. Pekná vec, super vec. Tiež rozbiehali sme to, kým som ešte bol na MIRRI. Dokonca nás to čaká v najbližších týždňoch, budeme mať konečne mobilné doklady. Ale viete, kto oznamoval, že budeme mať mobilné doklady? Ktorý minister to bol? No pán minister Raši to nebol, ctený pane. Bol to pán minister vnútra. Čiže najväčší projekt digitalizácie, ktorý zatiaľ ja evidujem, že táto vláda snáď dotiahne za ten rok a pol, digitálne doklady, oznámil svetu aj naďalej sa k nemu vyjadruje pán minister vnútra. Nie pán minister digitalizácie. Podľa mňa škoda. Škoda. Neviem, či to majú nejak tak dohodnuté v rámci svojej strany, že ja síce budem ministrom digitalizácie, ale, Matúš, rieš to ty. Máme tu potom ďalšiu oblasť, tiež veľmi pekná, že vláda bude podporovať zlepšenie dostupnosti a prívetivosti digitálnych služieb štátu. Ušľachtilý cieľ. Dokonca, keď som ešte pôsobil na MIRRI, tak sa prijala taká vyhláška, aby ministerstvá museli každý rok reportovať ministerstvu digitalizácie, čiže podať nejakú správu, že čo spravili pre zlepšenie kvality a prívetivosti svojich služieb. Začalo to platiť od januára ´22, ak si pamätám, čiže v januári ´23, nie od januára ´23, áno, od januára ´23 to začalo platiť, čiže prvý rok, za ktorý mali reportovať, bol rok ´23 a potom aj za rok ´24. Ja som si teda cez infožiadosť vypýtal, že čo teda ministerstvá hovoria tomu ministerstvu digitalizácie, že ako pracujú na zlepšovaní digitálnych služieb, či sú jednoduchšie, prívetivejšie, krajšie, prehľadnejšie. Čuduj sa svete, žiadne ministerstvo túto správu ministerstvu MIRRI neposlalo. A mám taký pocit z tej odpovede na infožiadosť, že ministerstvo informatizácie to ani netrápi, že neudelili žiadne správne pokuty tým ministerstvám, ktoré si nesplnili svoju zákonnú povinnosť. Takže ani tento cieľ, žiaľ, nemôžem odškrtnúť za splnený. A to už sme na sedmičke. Takže mám taký pocit, že z tých jedenástich tam sedem splnených nenájdem. Ale veď hovorím, pán Raši tu je, tak, možno niekde v kuloároch, tak možno nám povie. Vláda bude podporovať dokončenie digitálnej transformácie vnútorných procesov verejnej správy. Nevidel som, že by sa niektorý úrad nejak zásadne zreformoval, pokiaľ ide o vnútornú správu. Vláda bude podporovať budovanie digitálnych zručností. Tam, aby som bol férový voči pánovi Rašimu, vidím, že niečo robia, že vidím, že podporujú neziskovky, ktoré sa venujú budovaniu digitálnych zručností a združenia, ako sú Aj Ty v IT, ktoré napríklad podporuje zapojenie žien do IT. Vidím, že tu je pán bývalý GTSÚ ministerstva. Tak ak, pán Hrubý, ak krivdím niekde, cez faktickú kľudne ma, prosím, doplňte. Nechcel by som krivdiť pánovi Rašimu. Ale naozaj ma to, viete, naštartovalo, keď pán Raši povedal, že dve tretiny programu vyhlásenia vlády je splnených. Tak som si to prečítal a hovorím si, že tak ja tam dve tretiny naozaj nevidím splnené. Tak nechcem krivdiť, ale skúste možno ma doplniť, veď ste tomu boli najbližšie. No a teda posledný cieľ, jedenásty, že bude vláda podporovať silný IT sektor a komunitu technologických startupov bude efektívne nakupovať, ojojój, efektívne nakupovať. No, nie je tomu tak úplne. Poviem príklad. Máme tu Útvar hodnoty za peniaze, ktorý hodnotí každú veľkú investíciu aj v oblasti IT nad 10 miliónov. Len na projektoch, ktoré sú nad 10 miliónov, ÚHP napočítal potenciálne úspory v rozsahu 40 mil. eur. Čiže ÚHP pri hodnoteniach týchto projektov, ktoré boli za tejto vlády schválené, hovorí, že dali sa spraviť o 40 mil. lacnejšie. Čiže ja si nemyslím úplne, že nakupujeme efektívne. A pokiaľ ide o tú podporu startupov, tak skúste sa spýtať startupovej komunity, že či evidujú nejakú podporu od MIRRI, ktorá by sa dala kvalifikovať ako splnenie tohto šľachetného cieľa v programovom vyhlásení vlády. Všeho všudy, žiaľ, konštatujem, že ja som sedem splnených cieľov z jedenástich nenašiel. Ak niekto má ten zoznam, z ktorého pán Raši na tej tlačovke vychádzal, prosím vás, dajte mi ho, budem tomu veľmi rád. A teda keď už tu stojím, tak ja by som možno to dal do kontrastu, pretože aj ja som pôsobil na tom ministerstve 18 mesiacov, tak čo sa dá spraviť za 18 mesiacov. Dá sa ušetriť 150 mil. eur na úsporách efektívnym nákupom, kontrolou IT rozpočtov, kontrolou IT projektov. Dá sa zaviesť optimalizované procesy pri narodení dieťaťa. Proaktívne automatické služby, ktoré sme zaviedli v roku 2022. Dá sa zaviesť najväčšia vlna rušenia zbytočných výpisov a odstránenia byrokracia. Štyri milióny výpisov ročne sa zrušili v roku 2022. Zimplementovali sme tento, tento projekt. Zaviedli sme aplikáciu Slovensko v mobile, ktorú dneska používajú 10-tisíce používateľov, a spokojných používateľov, pretože to si viete dohľadať, tie dáta, na jednotlivých platformách, kde sa tá aplikácia sťahuje. Keby bola zlá, tak to tam ľudia môžu dať veľmi ľahko vedieť. Rozbehli sme plán obnovy. Boli sme jeden z rezortov, ktorý medzi prvými plnil svoje míľniky v oblasti digitalizácie, za ktorú som zodpovedal. Čiže nech sa na mňa nikto nehnevá, ja si myslím, že za 18 mesiacov sa toho dá stihnúť veľa v oblasti digitalizácie, len treba chcieť. A ja úprimne si myslím, že táto téma jednoducho nebola priorita pre pána, pre pána ministra. Je to už taký údel digitalizácie, že to je také nechcené dieťa často a že trpí na to, keď sa tam dostanú ľudia, ktorí to nevnímajú ako nejakú dôležitú, dôležitú tému, do ktorej by sa mali politicky obuť. Čiže za 18 mesiacov sa dá spraviť veľa. Úprimne si myslím, že pán Raši toho veľa nespravil pre digitalizáciu. A opäť, budem rád, keď mi povie, ktorých sedem bodov z tých jedenástich on považuje za splnených, a teda na základe čoho hovorí, že splnil dve tretiny programového vyhlásenia vlády. Nechcel by som mu krivdiť, preto, preto sa pýtam. Neviem, či dostanem odpoveď. A na záver teda ešte jedno prianie. Ja by som teda na záver pánovi Rašimu prial, aby sa mu v tomto pléne a pri vedení Národnej rady, ak bude zvolený, darilo viac, ako sa mu darilo na ministerstve informatizácie, z ktorého teraz uteká do parlamentu. Ďakujem za pozornosť.